
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 20 februarie 2014
Nr.4C-9/11

RAPORT

asupra propunerii legislative pentru completarea Legii Educaţiei Naţionale nr.1/2011

 (Plx. 566/2013)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 566 din 03 februarie 2014, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru completarea Legii Educaţiei Naţionale nr.1/2011.


Pentru întocmirea raportului, Comisia a analizat avizul primit de la Comisia pentru comunităţile de români din afara graniţelor ţării, Comisia pentru politică externă, avizul Consiliului Legislativ şi avizul Consiliului Economic şi Social.
Propunerea legislativă are ca obiect de reglementare completarea Legii educaţiei naţionale nr. 1/2011, cu modificările şi completările ulterioare, cu o nouă secţiune, formată dintr-un singur articol, art. 611, prin care să se ofere posibilitatea Ministerului Afacerilor Externe, ca prin Departamentul politici pentru relaţia cu românii de pretutindeni, în colaborare cu Ministerul Educaţiei Naţionale, să poată organiza, în condiţiile legi, unităţi de învăţământ pe lângă ambasadele sau consulatele României.


2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 28 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţele din 11 şi 18 februarie 2014, Comisia a propus, cu 7 voturi pentru, 6 voturi împotrivă şi 5 abţineri, respingerea propunerii legislative, din următoarele motive:

 - potrivit art. 11 din Legea educaţiei naţionale nr. 1/2011, Guvernul României sprijină învăţământul în limba română în ţările în care locuiesc comunităţi de români, iar Ministerul Educaţiei Naţionale, în colaborare cu Ministerului Afacerilor Externe, prin Institutul Limbii Române, poate organiza, în condiţiile legi, unităţi de învăţământ cu predare în limba română pe lângă oficiile diplomatice şi institutele culturale ale României în străinătate. Astfel, adoptarea iniţiativei legislative ar duce la existenţa în actul normativ de bază a două texte cu norme contradictorii; 


- există deja un program în acest sens (programul LCCR, cursul de Limbă, Cultură şi Civilizaţie Română) care funcţionează în învăţământul preuniversitar din state membre ale Uniunii Europene, precum Italia, Spania, Belgia şi Olanda; 

- nu sunt respectate prevederile Legii nr. 24/2000 privind normele de tehnică legislativă pentru elaborarea actelor normative.



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

